’Alt på hjul’ er navnet på Danmarks første bud på en aktivitetspark, hvor folk på løbehjul, skateboards, landevejs-, bane og crosscykler, BMX’ere og mountainbikes kan mødes på tværs af discipliner og pudse teknikken af. Projektet til 25,5 millioner kroner har netop fået tildelt 8,5 millioner kroner fra Lokale og Anlægsfonden, og sammen med et tilskud på 3,5 millioner kroner fra kommunen, tror folkene bag projektet nu for alvor på, at man kan finde alle pengene. - Vi er utrolig glade for tilsagnet om støtte fra Lokale og Anlægsfonden. Vi er sikre på, at projektet bliver et kæmpe aktiv for vores område. Visionen om at skabe et unikt samlingssted for fællesskaber på tværs af aktiviteter, aldersgrupper og niveauer har vi ramt med vores projekt, og vi kan næsten ikke vente til, at projektet bliver til virkelighed, jubler Hans Olsen, formand for Rosendal Idrætsforum. Den nationale interesse for især cykling gør de nu alvor af i Hobros hurtigst voksende bydel – Hørby Skoleby, hvor flere cykelklubber holder til. Mange tilflyttere gør, at behovet for faciliteter er stort, og aktivitetsparken skal give både skoler, klubber og selvorganiserede i området mulighed for at være aktive. Skate og løbehjul er populært, og cykelsport er identificeret som en ægte trend i den seneste undersøgelse af danskernes motions- og sportsvaner. I kortlægningen af danskernes friluftsliv kan man se, at cykling placerer sig i top fem, og at 35 procent af danskerne cykler ture én eller flere gange ugentligt. - Cykling har gennem mange år udviklet sig til at være mere end bare transport og landevejscykling, men majoriteten af de etablerede cykelprojekter er ofte kun for MTB og BMX og henvender sig typisk til de mere etablerede brugere. Der er ikke tradition for at mødes i en facilitet og slet ikke på tværs af cykeldiscipliner – det vil vi gerne udfordre med et sted, der skal være alle cykelentusiasternes mødested, hvor man kan lege, prøve af og blive klogere på hele paletten af aktiviteter på hjul, siger Oliver Vanges, udviklingskonsulent i Lokale og Anlægsfonden om projektet. Byens nye mødested Faciliteten kobler møde- og aktivitetssted og bliver bygget i to planer med foreningslokale, virtuelle træningselementer, værksted og et frit tilgængeligt opholdsrum med udsigt til hele aktivitetsparken En asfaltbelagt pumptrackbane og et skateområde gør det attraktiv for alle aktiviteter på hjul, og en velodrom til landevejs- og banecykler giver mulighed for at træne og lege cykelløb. En nærliggende plantage gør, at nysgerrige udøvere kan fortsætte cykelturen ud i det fri efter træning på MTB-teknikbanen. Parken er oplyst, så man kan bruge den hele året rundt. Med alt fra børnenes løbecykler til banecykler kan selv de yngste af områdets beboere være med, og for den lokale skole bliver parken en del af deres udvidede skolegård, som kan bruge udendørs overdækkede pavilloner i dagtimerne til undervisning. Det skal være det primære mødested for de organiserede klubbers træning og events. Skal stå færdigt i 2021 Med 12 millioner kroner på plads ud af den samlede udgift for opførelsen på 25,5 millioner kroner tror folkene bag projektet på, at de når i mål med finansieringen. - Vi ser støtten fra Lokale og Anlægsfonden som en blåstempling af projektet, som vi kan bruge til at søge flere midler. Det er ret usædvanligt at de giver helt op til en tredjedel, så nu skal vi i gang med søge penge hos andre landsdækkende fonde og hos lokale sponsorer. Vi skal have alle pengene på plads, inden vi sætter skovlen i jorden, siger Hans Olsen. 'Alt på hjul' får Danmarks største pumptrack og en cykelvelodrome i stil med dem, som de engelske og sydeuropæiske cykelryttere er vokset op med. Man forventer, at finansieringen af projektet falder på plads i foråret 2020, herefter skal projektet i udbud og licitation, og gravemaskinerne sætter efter planen skovlen i jorden i 2021, hvor 'Alt på hjul' også skal stå færdigt.

Referat:
Med tilskud på 8,5 millioner kroner fra Lokale og Anlægsfonden går drømmen om at opføre stor cykelpark næsten i opfyldelse. - Nu tror vi på det., siger lokalformand.